ก.ล.ต.เปิดเฮียริ่งสัดส่วนผู้ลงทุนในกองทุนรวม
ก.ล.ต. เปิดรับฟังความคิดเห็น (เฮียริ่ง) การกำหนดสัดส่วนการถือหน่วยลงทุนของผู้ลงทุนในกองทุนรวม ไม่เป็นช่องแสวงหาผลประโยชน์ของกลุ่มใด
13 ก.พ. 2556

ก.ล.ต. เปิดรับฟังความคิดเห็น (เฮียริ่ง) การกำหนดสัดส่วนการถือหน่วยลงทุนของผู้ลงทุนในกองทุนรวม ไม่เป็นช่องแสวงหาผลประโยชน์ของกลุ่มใด
สำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย (ก.ล.ต.) มีแนวคิดที่จะปรับปรุงหลักเกณฑ์การกำหนดสัดส่วนการถือหน่วยลงทุนในกองทุนรวมเพื่อผู้ลงทุนทั่วไป (retail fund) เพื่อให้การถือหน่วยลงทุนมีการกระจายตัว และไม่เป็นช่องทางการแสวงหาประโยชน์ของกลุ่มบุคคลใด ๆ 
ทั้งนี้ เช่น กำหนดให้บุคคลหรือกลุ่มบุคคลเดียวกันถือหน่วยลงทุนได้ไม่เกิน 1 ใน 3 ของจำนวนหน่วยลงทุนที่จำหน่ายได้แล้วทั้งหมด และหากถือเกินข้อจำกัดเนื่องจากการลงทุนเพิ่ม บริษัทหลักทรัพย์จัดการกองทุน (บลจ.) จะต้องเปิดเผยข้อมูลให้ผู้ลงทุนทราบ และปรับปรุงข้อมูลให้เป็นปัจจุบัน ห้ามนับคะแนนเสียงและจ่ายเงินปันผลในส่วนที่เกิน รวมทั้งจะต้องแก้ไขสัดส่วนการลงทุนภายในระยะเวลาที่กำหนด
ในการนี้ ก.ล.ต. ได้เผยแพร่ร่างประกาศและเอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. www.sec.or.th โดยเชิญผู้ที่เกี่ยวข้องและผู้สนใจร่วมแสดงความคิดเห็นได้ที่เว็บไซต์ หรือทางโทรศัพท์หมายเลข 0-2263-6071 หรือทาง e-mail ที่ [email protected] จนถึงวันที่ 18 ก.พ.2556